Antwoord: In teenstelling met die bewerings van ateïste en agnostici deur die eeue, kan die mens nie sonder God lewe nie. Die mens kan ‘n sterflike bestaan voer sonder om God te erken, maar nie sonder die feit dat God bestaan nie.
As die Skepper, het God die menslike lewe geskep. Om te sê dat die mens sonder God kan bestaan, is soos ’n horlosie wat sonder die horlosiemaker bestaan of ‘n storie sonder die storieverteller. Ons het ons bestaan aan God te danke, na Wie se beeld ons geskape is (Gen 1:27). Ons bestaan is van God afhanklik, of ons Sy bestaan erken of nie.
Sonder God is die mens onvervuld, selfs in sy morele lewe. Die mens het nie vrede met sy medemens nie, omdat hy nie met homself vrede gemaak het nie. Die mens is rusteloos in homself, omdat hy nie vrede met God het nie. Die najaag van plesier, net om plesier te hê, is ‘n teken van innerlike onrus. Plesiersoekers regdeur die geskiedenis het oor en oor gevind dat die tydelike vermaak in die lewe net tot groter teleurstelling lei. Die aanhoudende gevoel van “iets is verkeerd” is moeilik om af te skud. Koning Salomo het alles wat die wêreld bied, nagejaag en hy het sy bevindinge in die boek Prediker opgeteken.